מוזיאון תל אביב לאמנות מרכז את פעילותו בזמן זה בשדה המקומי ומעצים את המחויבות המתמשכת שלו לאמנים ולאמנות בישראל. המוזיאון הסגור לקהל המבקרים, פועל לקידום וחשיפה של אמנות ישראלית במרחב הדיגיטלי והפיזי.
מוזיאון תל אביב לאמנות סגר באופן זמני את שעריו לקהל המבקרים על פי צו השעה, עקב מגפת הקורונה. המוזיאון מרכז בזמן זה את פעילותו בשדה האמנות המקומי ויוצא עם תכנית חדשה הפורצת את המרחב הדיגיטלי ומסמנת את המחויבות המתמדת שלו לאמנים ולאמנות הנוצרת בישראל.
בעשורים האחרונים, בהם יותר ויותר נוכחויות פיזיות מומרות בעולם בנוכחויות דיגיטליות, מהווה המוזיאון את אחת הטריטוריות האחרונות הכרוכות באופן הדוק במפגש פיזי. בעוד מהפכת המידע והאינטרנט מאפשרים לספוג שלל תכנים וחוויות באופן וירטואלי, מבסס המוזיאון את ההכרח ואת האפשרויות של היות במקום.מול העיסוק המתמיד של המוזיאון ברעיונות והזרם הבלתי פוסק של מחשבה על העולם, על התרבות ועל האמנות, עומדת ברגע זה עצירה אד הוק, קטיעה באחת של המוזיאון כאתר ממשי, לאחר שסגר באופן זמני את שעריו לקהל המבקרים, על פי צו השעה.זהו רגע מרתק בו הופרדו זה מזה שני היסודות - הפיזי והוירטואלי- שהזינו באופן עשיר את האפשרויות ואת המהות של מושג המוזיאון, ומתעוררות שאלות חדשות-ישנות על טבעו בעידן דיגיטלי.
מוזיאון תל אביב לאמנות שנאלץ לסגור את שעריו בעקבות מגפת הקורונה, יוצא אל המרחב הציבורי ויקרין עבודות וידאו נעות מאוסף המוזיאון על קירות מבנים מול מרפסות וחלונות בתי העיר. ההקרנות ייערכו בערבים באזורים שונים ברחבי תל אביב, הודעות על מועד ההקרנות ומיקומים יישלחו לתושבים.
העבודות עוסקות בקביעת מנגנונים ושיבושם, בשימוש בסימנים מוסכמים בתרבות, ובבדיקת מיקומו של הגוף האנושי ביחס לפוליטי ולאישי. הקרנת העבודות על קירות העיר העירומה, בעת הזאת, מטעינה אותן מחדש ומחזקת את הגרעין הטראומטי הטמון בכל אחת ואחת מהן.
פרויקט זה מפנה מבט אל העשייה האמנותית של אמנים ישראלים, באמצעות הזמנה ליצור באופן עצמאי סרטונים קצרים, שיועלו בפלטפורמות הדיגיטליות של המוזיאון ויאוגדו בהקשר אחד. המוזיאון פנה לשלושים אמניות ואמנים, בהצעה ליצור היכרות עם עולמם, עם האמנות שלהם, אבל גם עם חומרים שהם יקרי ערך עבורם ומהווים השראה או מקור להתייחסות, עוטפים את חייהם ואת המעשה האמנותי שלהם.בין האמנים: רותי סלע, יעל פרנק, נמרוד גרשוני, ישראל קבלה, נעמה צבר, ליאור ווטרמן, שי לי הורודי ואחרים.
הצלמת ורדי כהנא מצלמת את חללי מוזיאון תל אביב לאמנות הריקים ממבקרים בזמנים אלו. מוזיאונים בעולם סגרו את שעריהם לקהל, אך מתקיימת בהם פעילות מתמדת של בקרה, שימור ותחזוקה. ורדי מצלמת את חללי תצוגות הקבע, על יצירות האוספים שכוסו בכדי להגן עליהן בזמן שהמוזיאון סגור, וכן בגלריות המציגות תערוכות מתחלפות שנפתחו ונסגרו מיד עם פרסום התקנות החדשות. הפרויקט חושף את הנסתר מעין הציבור ואת הרגע הנדיר, בעל האיכות התיעודית ההיסטורית, של המוזיאון בשעה של מגיפה עולמית.
המוזיאון משיק מיזם חדש לרכישת אמנות ישראלית בשיתוף עם רבקה סאקר ועוזי צוקר, מיזם זה יהווה תרומה ייעודית שנתית לרכישת אמנות ישראלית ויתקיים במקביל לפעילות השוטפת של קבוצת הרכישה שרוכשת מדי שנה עשרות עבודות של אמנות ישראלית עכשווית להעשרת אוספי המוזיאון.